  Майя Бывальцева Удмуртиын йӧназъян элькун центр пуктонэз быдэстон понна Россиысь кивалтэт 150 миллион манет висъялоз. Кунысь премьер-министр Дмитрий Медведев со сярысь кивалтэтлэн кенешоназ вераз. «Федерал коньдэтысь эшшо одӥг субсидия мыноз Удмуртие ляб тазалыко нылпиос но быдэ вуымтэос понна йӧназъян элькун центр пуктонэз йылпумъян понна. Пиналъёс отын мерлыко йӧназъянэз ортчозы, анай-атайёс юрттэт но визь-кенеш басьтозы», — вераз кивалтэтлэн тӧроез. «Озьы ми пиналъёслы но быдэ вуымтэослы ӟечлыко мерлыко йӧназъянэз ортчыны луонлык сётэм сяна, семьяоссылы но юрттыны быгатомы», — пусйиз Удмуртиысь тӧролэсь ужзэ огдырлы быдэсъясь Александр Бречалов.  Озьы ик со та ӵектосэ «Белкамнефть» огазеяськонлэн пыриськемез понна Михаил Гуцериевлы но Россия ласянь коньдонэн юрттон ужпумез сэрттэме-пертчемез понна Россиысь ужъя но мерлыко юрттэт сётонъя министрлы Максим Толпилинлы тау кариз. «Оскисько, таяз арын ми ӵектосэз быдэстомы», — вераз улосвлы кивалтӥсь. Тодэ вайытом, юртэз пуктон 2014-тӥ арысен мынэ. Вань ужъёслэн дунзы 700 миллион манет. Центрын вуэн эмъян висъетъёс, бассейн, компьютер класс, лабораториос, крезьгурлы но эктонлы дышетонъя залъёс, спортзал, физиотерпия но пинь эмъян висъетъёс луозы. Отын огдыре 155 адями улыны быгатоз шуыса чакламын, ар ӵоже 1 сюрс 600 пиналъёс ортчозы. Тегъёс: ДмитрийМедведев Удмуртия Россия Тазалык сӧсыръёс Мерлык коньдон лэсьтськон  